ตลท.ปัดฝุ่นT+2ลดเสี่ยงระบบ
ตลาดหลักทรัพย์ยกเรื่อง T+2 พิจารณา ก.ล.ต.เห็นด้วยในหลักการ ไม่ทันใช้ปีนี้ จะให้เกิดได้จริงต้องใส่ในแผนพัฒนาตลาดทุน
16 ก.ย. 2554

ตลาดหลักทรัพย์ยกเรื่อง T+2 พิจารณา ก.ล.ต.เห็นด้วยในหลักการ ไม่ทันใช้ปีนี้ จะให้เกิดได้จริงต้องใส่ในแผนพัฒนาตลาดทุน 
นายบดินทร์ อูนากูล รองผู้จัดการสายงานบริการหลังการขาย ตลาดหลักทรัพย์แห่งประเทศไทย เปิดเผยว่า ขณะนี้ตลาดหลักทรัพย์ได้หยิบยกเรื่องการชำระราคาและส่งมอบภายใน 2 วัน หลังจากซื้อหรือขายหลักทรัพย์ (T+2) ขึ้นมาพิจารณาอีกครั้ง เนื่องจากเห็นข้อดีว่าจะช่วยลดความเสี่ยงโดยรวมให้กับผู้ลงทุน จากทุกวันนี้ต้องเผชิญกับความเสี่ยงเรื่องการตัดสินใจซื้อขายและตัวสินค้าอยู่แล้ว
ปัจจุบันมาตรฐานตลาดหุ้นส่วนใหญ่จะเป็น T+3 แต่หากเป็นตลาดหุ้นพัฒนาแล้วจะใช้ T+2 ดังนั้นตลาดหุ้นทุกประเทศต่างพยายามผลักดันให้เป็น T+2 
ก่อนหน้านี้ตลาดหลักทรัพย์เคยผลักดันให้ใช้ T+2 แต่ไม่สำเร็จ เพราะมีข้อจำกัดเรื่องของเวลา และผู้ลงทุนบางส่วนได้ผลตอบแทนจากการฝากเงินไว้ในสถาบันการเงิน การใช้ T+3 ทำให้เสียโอกาสในการสร้างผลตอบแทนไป 1 วัน ดังนั้นคงต้องพยายามทำความเข้าใจกับคนกลุ่มนี้ รวมถึงผลักดันให้ผู้ลงทุนชำระราคาด้วยวิธีการหักบัญชีอัตโนมัติ (เอทีเอส)
สำหรับในส่วนสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เห็นด้วยที่จะให้ใช้ T+2 และคงต้องทำความเข้าใจกับโบรกเกอร์เพื่อสื่อให้ลูกค้าเข้าใจ ปีนี้คงไม่ทัน แต่หากอยากผลักดันให้เกิดขึ้นจริงควรจะบรรจุไว้ในแผนพัฒนาตลาดทุนไทย” นายบดินทร์ กล่าว 
นอกจากนี้ ตลาดหลักทรัพย์เตรียมจะเริ่มให้บริการรับฝากหลักทรัพย์สกุลเงินต่างประเทศเข้าระบบ Scripless ในไตรมาส 4 นี้ เบื้องต้นบริษัท ปตท. (PTT) จะนำหุ้นกู้ที่ออกสกุลเงินเหรียญสหรัฐมาฝาก 
นายบดินทร์ กล่าวว่า ในปี 2555 ตลาดหลักทรัพย์คาดว่าจะเริ่มให้ผู้ลงทุนสามารถชำระราคาและส่งมอบหลักทรัพย์ด้วยสกุลเงินต่างประเทศสำหรับการซื้อขายที่เกิดขึ้นในตลาดหุ้นไทยเบื้องต้นน่าจะเป็นสกุลเงินเหรียญสหรัฐ เพราะมีการซื้อขายสูง ซึ่งบริการนี้น่าจะช่วยผ่อนคลายความกังวลของธนาคารแห่งประเทศไทย (ธปท.) ต่อเงินที่ไหลเข้ามาลงทุนในตลาดหุ้นไทย 
ทั้งนี้ ตลาดหลักทรัพย์ตั้งเป้ารายได้จากงานบริการหลังการขาย (Post Trade) โตเฉลี่ย 16-17% ต่อปี ปี 2553 สายงานนี้มีรายได้ 1,000 ล้านบาท คิดเป็นสัดส่วน 39% ของรายได้จากการดำเนินธุรกิจของตลาดหลักทรัพย์ 2,679 ล้านบาท